CELEX: 
Language: et
Date: 2020-12-18 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse Euroopa Parlamendi ja nõukogu direktiivi (EL) 2018/1972, kehtestades mobiilikõne lõpetamise tasu üleliidulise ühtse maksimummäära ja kõne püsivõrgus lõpetamise tasu üleliidulise ühtse maksimummäära

SELETUSKIRI
            
            
               1.DELEGEERITUD ÕIGUSAKTI TAUST
            
            
               Kavandatud meetme õiguslik alus ja eesmärk
            
            
               Käesoleva delegeeritud määrusega kehtestatakse mobiilikõne lõpetamise tasu üleliiduline ühtne maksimummäär ja kõne püsivõrgus lõpetamise tasu üleliiduline ühtne maksimummäär, mida kohaldatakse kõigi mobiilikõne ja püsivõrgu kõne lõpetamise teenuse osutajate suhtes kogu liidus. Kõne lõpetamise tasud on hulgimüügitasud, mida elektroonilise side operaatorid võtavad üksteiselt häälkõnede lõpetamise eest oma vastavates võrkudes.
            
            
               Euroopa elektroonilise side seadustiku
                  1
                artikli 75 kohaselt peab komisjon võtma 31. detsembriks 2020 vastu delegeeritud õigusakti, millega kehtestatakse mobiilikõne lõpetamise tasu üleliiduline ühtne maksimummäär ja kõne püsivõrgus lõpetamise tasu üleliiduline ühtne maksimummäär. Artiklis 75 on sätestatud, et kõne lõpetamise tasu üleliiduliste ühtsete maksimummäärade kehtestamisel peab komisjon arvestama III lisas sätestatud põhimõtteid, tehnilisi kriteeriume ja parameetreid. Artikli 75 lõigetes 2 ja 3 nähakse ette, et komisjon vaatab delegeeritud õigusakti iga viie aasta järel läbi, kaaludes iga sellise juhtumi puhul, kas kõne lõpetamise tasu üleliidulise ühtse maksimummäära kohaldamine on jätkuvalt vajalik. 
            
            
               Käesoleva delegeeritud õigusakti eesmärk on kõne püsivõrgus lõpetamise tasude ja mobiilikõne lõpetamise tasude täielik ühtlustamine, mis soodustab siseturu arengut ja vähendab märkimisväärselt liidusiseseid kaubandustõkkeid liikmesriikide vahel. Kui kõnealuste teenuste puhul reguleeritakse kõne lõpetamise tasusid liidu tasandil ja nende tasude reguleerimine ei ole enam riikide reguleerivate asutuste pädevuses, ei pea viimased enam koostama kulumudeleid tõhusate tasumäärade arvutamiseks ja nende regulaarseks ajakohastamiseks. See tähendab, et delegeeritud õigusakt vähendab märgatavalt riikide reguleerivate asutuste halduskoormust. 
            
            
               Delegeeritud õigusakti üldine taust
            
            
               Mobiilikõne ja püsivõrgu kõne lõpetamise tasusid on liidus reguleeritud ligikaudu 20 aastat. Komisjon lisas mobiilikõne lõpetamise ja püsivõrgu kõne lõpetamise turud 2003. aasta soovitusse,
                  2
                milles esitati eelnevat reguleerimist vajavate turgude loetelu (edaspidi „soovitus asjaomaste turgude kohta“). Oma järgmistes, 2007.
                  3
                ja 2014.
                  4
                aastal vastu võetud soovitustes soovitas komisjon jätkata riikide reguleerivatel asutustel nende turgude reguleerimist. Olgu märgitud, et kõne lõpetamise turge ei lisata eelnevat reguleerimist vajavate turgude loetellu asjaomaseid turge käsitlevas uues soovituses, mis võetakse vastu koos käesoleva määrusega 2020. aasta detsembriks, kuna käesolevas määruses sätestatud kõne lõpetamise tasu üleliiduliste maksimummäärade kohaldamisega piiratakse mobiilside- ja püsivõrguoperaatorite võimalusi kehtestada ülemääraseid kõne lõpetamise tasusid. Seega ei vastaks kõne lõpetamise turud enam liidu tasandil kolmele ettenähtud testikriteeriumile.
            
            
               2009. aastal võttis komisjon vastu soovituse püsivõrgu kõne ja mobiilikõne lõpetamise tasude reguleerimise kohta (lõpetamistasusid käsitlev soovitus)
                  5
               . Lõpetamistasusid käsitleva soovituse eesmärk oli tagada juurdepääsu käsitleva direktiivi artiklis 13 sätestatud hinnakontrolli kohustuse ühtlustatud kohaldamine
                  6
               . Lõpetamistasusid käsitleva soovitusega nähti ette kulupõhiste lõpetamistasude arvutamise ühine meetod, mis võimaldab katta üksnes kulud, mida kannaks tõhusalt toimiv ettevõtja (nn puhas alt-üles pikaajaliste lisanduvate kulude arvestamise mudel ehk puhas BU-LRIC-mudel
                  7
               ). Lõpetamistasusid käsitleva soovituse kohta 2018. aastal avaldatud hindamisaruandes
                  8
                jõuti järeldusele, et kõne lõpetamise tasumäärad on liidus endiselt erinevad ning pärsivad siseturu arenemist, moonutavad konkurentsi ning õõnestavad reguleerimise prognoositavust ja õiguskindlust liidus.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               
                     9
                  Avalik konsulteerimine 
            
            
               Euroopa elektroonilise side seadustiku artiklis 75 on sätestatud, et kõne lõpetamise tasu üleliidulised ühtsed maksimummäärad, mida kohaldatakse iga mobiilikõnede lõpetamise või kõne püsivõrgus lõpetamise teenuse pakkuja suhtes kogu liidus ning selle asjakohases lisas on kindlaks määratud põhimõtted, kriteeriumid ja parameetrid, mida komisjon peaks nende kehtestamisel arvestama. Teatavad kõne lõpetamise tasu üleliiduliste ühtsete maksimummäärade rakendamise aspektid jäetakse seadustikuga siiski delegeeritud õigusakti kohaldamisalasse, näiteks nende teenuste täpsed määratlused, mille suhtes seda kohaldatakse, või üleminekuperioodi rakendamine, et võimaldada kohanduste tegemist liikmesriikides, kus see on vajalik varem kehtestatud tasude tõttu.
            
            
               Konsulteerimise käigus küsiti arvamusi elektroonilise side võrkude ja asjaomaste teenuste osutajatelt, riikide reguleerivatelt asutustelt, elektroonilise side Euroopa reguleerivate asutuste ühendatud ametilt (BEREC) ja muudelt sidusrühmadelt, nagu valitsusasutused ja tööstusharuühendused, tarbijaühingud, mõttekojad, teadlased, õigusbürood, konsultatsioonifirmad ja kodanikud. 
            
            
               Konsulteerimine kestis 12 nädalat (26. juulist 8. novembrini 2019) ja selleks kasutati Euroopa Komisjoni avaliku konsultatsiooni portaalis kättesaadavaks tehtud küsimustikku. Konsultatsiooni eesmärk oli koguda tagasisidet ja arvamusi kõne lõpetamise tasu üleliidulise ühtse maksimummäära rakendamise aspektide kohta, et tagada järjepidev, prognoositav, tõhus ja läbipaistev rakendamine. Konsultatsiooni käigus arutati tehnilisi küsimusi, mis olid suunatud peamiselt märkimisväärse turukogemusega sidusrühmadele, nagu riikide reguleerivad asutused, BEREC, tööstusharu- ja tarbijaühendused ning operaatorid. Arutati ka täiendavaid rakenduslikke küsimusi, nagu üleminekuperioodi vajalikkus eri liikmesriikides, muude kui hinnaga seotud kohustuste vajalikkus ja see, kuidas kõige paremini saavutada aja jooksul kulutõhusad kõne lõpetamise üleliidulised ühtsed maksimummäärad.
            
            
               Vastajaid oli 68, sealhulgas 32 ettevõtet (enamasti operaatorid), kuus ettevõtjate ühendust, 19 ELi kodanikku, üks ELi mittekuuluva riigi kodanik, üheksa avaliku sektori asutust (riiklikud reguleerivad asutused, ministeeriumid ja BEREC) ja üks valitsusväline organisatsioon. Vastused tulid 22 liikmesriigist. Küsimustikule vastas kolm äriühingut väljastpoolt Euroopa Majanduspiirkonda (EMP). Mõned ELis registreeritud vastajad on praegu kolmandate riikide aktsionäride kontrolli all. Mõned vastused tulid sama kontserni tütarettevõtjatelt. 
            
            
               Konsulteerimine liikmesriikidega (eksperdirühm) 
            
            
               6. novembril 2019 loodi ELi häälkõne lõpetamise tasumäärasid käsitlev mitteametlik eksperdirühm, et aidata komisjonil ette valmistada delegeeritud õigusakti, millega kehtestatakse kõne lõpetamise tasu üleliidulised ühtsed maksimummäärad. Riikide reguleerivate asutuste esindajatest koosneva eksperdirühma esimene koosolek toimus 10. veebruaril 2020 Brüsselis
                  10
               . Esindatud olid järgmised liikmesriigid: Austria, Belgia, Bulgaaria, Horvaatia, Küpros, Tšehhi, Soome, Prantsusmaa, Ungari, Iirimaa, Itaalia, Leedu, Malta, Madalmaad, Poola, Portugal, Rumeenia, Sloveenia ja Rootsi. Kohtumisel arutati järgmisi teemasid: kõne lõpetamise teenuste mõiste, hübriidteenused, liuggraafik ja üleminekuperiood, kolmandate riikide numbritelt algatatud kõned ja muud kui hinnaga seotud kohustused. Pärast koosolekut vastasid 18 liiget kirjalikult küsimustele, mis neile pärast koosolekut saadeti. 
            
            
               Eksperdirühma teine koosolek toimus 11. septembril 2020 videokonverentsina
                  11
               . Esindatud olid järgmised liikmesriigid: Austria, Belgia, Bulgaaria, Hispaania Horvaatia, Iirimaa, Itaalia, Kreeka, Küpros, Läti, Leedu, Luksemburg, Malta, Poola, Portugal, Prantsusmaa, Rootsi Rumeenia, Saksamaa, Slovakkia, Sloveenia, Soome, Taani, Tšehhi ja Ungari. Töörühm arutas delegeeritud õigusakti eelnõu ja sellele lisatud komisjoni talituste töödokumenti (mille komisjoni talitused kättesaadavaks tegid), täpsemalt järgmisi aspekte: seotud vahendite/rajatiste kaasamine kõne lõpetamise teenuste määratlusse, muudele mittegeograafilistele numbritele kui mobiilinumbritele tehtavate kõnede käsitlemine, kolmandate riikide numbritelt algatatud kõnede delegeeritud õigusakti kohaldamisalasse lisamise kriteeriumid ning püsivõrgu kõne ja mobiilikõne lõpetamise tasu üleliiduliste ühtsete maksimummäärade kohaldamine. Pärast koosolekut esitasid 12 parlamendiliiget kirjaliku dokumendi, mis sisaldas koosolekul antud tagasiside kokkuvõtet või selle laiendatud käsitlust.
            
            
               Delegeeritud õigusakti muudetud eelnõusid ja komisjoni talituste töödokumenti jagati eksperdirühmaga 11. novembril 2020. Mitu liiget esitasid oma märkused 18. novembriks ja lõplikke eelnõusid jagati eksperdirühmaga 7. detsembril 2020.
            
         
         
            
               BERECi arvamus
            
            
               BEREC esitas oma arvamuse delegeeritud õigusakti eelnõu (esitatud 29. juulil 2020 koos komisjoni talituste töödokumendiga) kohta 15. oktoobril 2020.
            
            
               BEREC nõustus kõne lõpetamise teenuse väljapakutud määratlusega, mis põhineb numbril, millele helistatakse, ning soovitas delegeeritud õigusaktis selgitada, et määratlus „liidus algatatud ja lõpetatud kõned“ peaks osutama kõnedele, mis tehakse liikmesriikide riiklikes numeratsiooniplaanides hõlmatud numbritelt ja numbritele, mitte lähtuma helistaja või kõne vastuvõtja füüsilisest asukohast. 
            
            
               BEREC leidis, et kui komisjon hõlmaks kõne lõpetamise teenuse määratlusse seotud vahendid/rajatised, mis ei ole sõnaselgelt hõlmatud kulumudelis, peaks ta kulude katmise tagamiseks tagama, et nendega seotud kulud kaetakse kulumudeli tulemustele lisatud ohutusvarust. 
            
            
               Muude mittegeograafiliste numbrite kui mobiilinumbrite kaasamine delegeeritud õigusakti kohaldamisalasse ei ole BERECi hinnangul põhjendatud, kuna enamiku kõnealuste numbrite, täpsemalt lisaväärtusteenustega seotud numbrite puhul ei esine kõne lõpetamise teenuse monopoli tunnuseid ja seetõttu ei ole määrade reguleerimine õigustatud. Mis puudutab teatavaid muid mittegeograafilisi numbreid, näiteks püsiside rändlusteenuste või hädaabiteenuste kasutamise numbreid, siis nõustus BEREC, et tasu reguleerimine võib siiski olla põhjendatud.
            
            
               BEREC nõustus kõne lõpetamise tasu üleliiduliste ühtsete maksimummääradega ja kavandatud rakendusmehhanismiga (mobiilsidevõrgu puhul liuggraafik, püsivõrgu puhul üleminekuperiood).
            
            
               BEREC toetas ka sätet, millega lisatakse delegeeritud õigusakti kohaldamisalasse kõik kolmandatest riikidest algatatud kõned, mille tasumäärad on võrdsed kõne lõpetamise üleliiduliste tasumääradega, kuid juhtis tähelepanu rakendamisprobleemidele, mis võivad märgatavalt pärssida kõnealuse artikli laialdast kohaldatavust, näiteks kontrollitava teabe tagamine kolmandates riikides kohaldatavate kõne lõpetamise tasude kohta. 
            
            
               Viimaks rõhutas BEREC, et vajalikud on ka muud kui hinnaga seotud parandusmeetmed, et tagada tõhus konkurents lõpetamisturgudele järgnevatel turgudel, ning et hädavajalik on, et komisjon võtaks enne delegeeritud õigusakti jõustumist arvesse kõigi liikmesriikide viimaseid teadaolevaid tasumäärasid.
            
            
               Euroopa elektroonilise side seadustiku artiklis 75 on sätestatud, et komisjon peab BERECi arvamust täiel määral arvesse võtma.
            
            
               Portaalis „Avaldage arvamust!“ antud tagasiside
            
            
               Sidusrühmadel paluti anda delegeeritud õigusakti eelnõu kohta vahemikus 25. august kuni 22. september 2020 tagasisidet komisjoni portaalis „Avaldage arvamust!“, kus eelnõu avaldati. Laekus 49 vastust: 29 operaatoritelt, 12 tööstusharuühendustelt, 2 riigi reguleerivatelt asutustelt (UKE, NMHH), 1 Saksamaa majandus- ja energeetikaministeeriumilt ning 5 kodanikelt (anonüümselt). Mõned ettevõtjad esitasid rohkem kui ühe vastuse (nt O2 CZ ja O2 SK). Kõik vastused on avalikud
                  12
               .
            
            
               Suuroperaatorid taotlevad üldiselt kõrgemaid tasumäärasid ja pikemaid liuggraafikuperioode, mõned kritiseerivad kulumudelit ning osutavad ebasoodsatele investeerimistingimustele ja COVID-19 pandeemia majanduslikele tagajärgedele. Alternatiivsed operaatorid ja virtuaalsed mobiilsidevõrgu operaatorid toetavad jõuliselt kavandatud tasumäärasid. Püsivõrguoperaatorid (eriti liikmesriikides, kus kõne püsivõrgus lõpetamise tasumäär on kõrge) taotlesid kõrgemaid kõne püsivõrgus lõpetamise tasumäärasid. Ungari riiklik reguleeriv asutus toetab üldiselt delegeeritud õigusakti eelnõu, kuid palub mõnda selgitust, Poola riiklik reguleeriv asutus rõhutab peamiselt pikema kohanemisperioodi vajalikkust. Saksamaa majandus- ja energeetikaministeerium taotleb COVID-19 olukorda silmas pidades kulumudeli ülevaatamist ja pikemat rakendusperioodi.
            
            
               Kulumudelit käsitlev konsulteerimine
            
            
               Kõne lõpetamise turgude eripärasid arvesse võttes nähakse elektroonilise side seadustikus ette, et kõne lõpetamise teenuste kulud arvutatakse tulevikku suunatud pikaajaliste lisanduvate kulude (LRIC) meetodit rakendades. LRIC-meetodil põhinevad mudelid hõlmavad vaid neid kulusid, mis tulenevad kindlaksmääratud kulude juurdekasvust. Lisanduvate kulude meetodil põhinev lähenemine, mille puhul arvestatakse vaid tõhusalt tehtavaid kulutusi, mida ei tekiks, kui lisakuludega seotud teenust enam ei osutataks (see tähendab välditavad kulud), aitab parandada tootmise ja tarbimise tõhusust ning vähendada konkurentsimoonutuste tekkimise võimalust. 
            
            
               Selleks et hinnata liidus kõne lõpetamise hulgiteenuse osutamise kulusid delegeeritud õigusakti tähenduses ja kooskõlas seadustiku III lisas sätestatud kindlate nõuetega, tellisid komisjoni talitused väliskonsultandilt kaks sõltumatut kulu-uuringut: ühe mobiilsidevõrkude
                  13
                ja teise püsivõrkude
                  14
                kohta. Eesmärk oli luua kaks eraldi kulumudelit, millega hinnatakse vastavalt mobiilikõne lõpetamise ja kõne püsivõrgus lõpetamise teenuse hulgimüügikulusid. 
            
            
               Mobiilsidevõrgu kulumudelit töötati välja 2018. aasta märtsi keskpaigast 2019. aasta juuli keskpaigani ning püsivõrgu kulumudelit 2018. aasta septembrist kuni 2019. aasta novembrini. Uuringute käigus koostati 28 sarnase struktuuriga (võimaluse korral vastava riigi sisendil põhinevat) mudelit, mis hõlbustaks võimalikult palju asjaomaste mobiilsidevõrgu/püsivõrgu teenuse hulgimüügikulude hindamist riigis, mille jaoks need välja töötati
                  15
               . Mudelid põhinevad võimaluse korral riigipõhisel sisendil, vastasel juhul aga ELi/EMP keskmistel/ühistel väärtustel. Mobiilsidevõrgu kulumudel avaldati 24. juulil 2019 ja püsivõrgu kulumudel 26. novembril 2019.
            
            
               Kulumudelite üle oli põhjalikult nõu peetud riikide reguleerivate asutuste, operaatorite ja muude sidusrühmadega. Seejuures korraldati kogu protsessi vältel seminare ja konsultatsioone. Ka andmete kogumise ülesande (enda) struktuuri ja sisu üle konsulteeriti sidusrühmadega ning mõlema projekti jaoks moodustati riikide reguleerivate asutuste ekspertidest koosnev juhtkomitee, mis kohtus korrapäraselt komisjoni talituste ja konsultandiga
                  16
               .
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Õigusliku vahendi asjakohasus
            
            
               Võttes arvesse delegeeritud õigusakti eesmärki kehtestada mobiilikõne lõpetamise üleliiduline ühtne maksimummäär ja kõne püsivõrgus lõpetamise üleliiduline ühtne maksimummäär kõigile mobiilikõne või püsivõrgu kõne lõpetamise teenuse osutajatele, on kõige asjakohasem õigusakt delegeeritud määrus, mida kohaldatakse otse mobiilikõne või püsivõrgu kõne lõpetamise teenuse osutajate suhtes. Sellise vahendiga välditaks ka tarbetuid rakendamisega seotud viivitusi, mis võiksid tekkida ülevõtmismeetmete vastuvõtmise võimalike viivituste korral.
            
         
         
            
               Kokkuvõte 
            
            
               Delegeeritud määrus koosneb järgmistest põhielementidest.
            
            
               Selles on esitatud mobiilikõne ja püsivõrgu kõne lõpetamise teenuse määratlused, mille puhul on kõne lõpetamise teenuse keskne element number, millele helistatakse – nimelt number riiklikes numeratsiooniplaanides, mis vastavad liidu territooriumile jäävate geograafiliste piirkondade E.164 standardi riigikoodidele. Number, millele helistatakse (kõne vastuvõtja number), on ka element, mille alusel kõne lõpetamise teenus liigitatakse püsivõrgu (kõned, mis lõpetatakse geograafilistel numbritel või muudel mittegeograafilistel numbritel kui mobiilinumbrid, mis toimivad nagu nn traditsioonilise kõne lõpetamise teenuse puhul ja mille puhul esinevad kõne lõpetamise teenuse monopoli tunnused, st püsivõrgu rändlusteenuste ja hädaabiteenuste kasutamise numbritel) või mobiilsidevõrgu (kõned, mis lõpetatakse mobiilinumbritel) teenuseks. Kõne lõpetamise teenused hõlmavad teenuseid, mida kõne lõpetamise teenuse osutaja osutab mis tahes tehnoloogia abil kõne lõpetamiseks. Seejuures peab kõnealusel teenuseosutajal olema õiguslik ja tehniline kontroll numbri üle ning ühendus vähemalt ühe võrguga, mis ei ole tema enda võrk. Nende teenuste määratlus ei hõlma vahendeid/rajatisi, välja arvatud ühenduspordid. Määratlus ei hõlma masinatevahelist (M2M) sidet, kuna M2M-põhiste numbrite vahendusel osutatavaid teenuseid ei kasutata isikutevaheliseks suhtluseks (mis on selle määruse kohaldamisalasse hõlmamise tingimus), vaid masinatevaheliseks suhtluseks. 
            
            
               Käesolevas määruses sätestatud määrasid kohaldatakse kõnede suhtes, mis algatatakse ja lõpetatakse liidu numbritel, st numbritel, mida hõlmavad riiklikud numeratsiooniplaanid, mis vastavad liidu territooriumile jäävate geograafiliste piirkondade E.164 standardi riigikoodidele. Tasumäärasid ei kohaldata kõnede suhtes, mis algatatakse kolmanda riigi numbritelt (muud numbrid kui liidu numbrid), välja arvatud juhul, kui i) kõned algatab kolmanda riigi kõne lõpetamise teenuse osutaja, kui tegemist on liidu numbritelt algatatud kõnedega ja kui need kõned lõpetatakse tema võrgus selliseid tasumäärasid rakendades, mis on võrdsed delegeeritud õigusaktis sätestatud (mobiilside- ja/või püsivõrgus) kõne lõpetamise tasude maksimummääradega või neist madalamad, või kui ii) kõned tehakse sellise kolmanda riigi riikliku numeratsiooniplaani numbrilt, mis on loetletud käesoleva määruse lisas ja kus kõne lõpetamise tasud on kehtestatud kulumudeli alusel, mis põhineb samadel põhimõtetel, mis on sätestatud elektroonilise side seadustiku artiklis 75 ja III lisas. 
            
            
               Lõplik kulutõhus kõne lõpetamise tasumäär põhineb tulemusel, mis saadakse kulumudelitega, mille on välja töötanud konsultant vastavalt elektroonilise side seadustiku artiklis 75 ja selle III lisas määratletud põhimõtetele, kriteeriumidele ja parameetritele, võttes võrdlusaluseks kulumudeli alusel saadud kõrgeima tasumääraga riigi, ning millele lisatakse ohutusvaru, mis võimaldab katta kulud kõigis liikmesriikides. Lõplik kulutõhus tasumäär on 0,2 eurosenti minutis mobiilikõne lõpetamise tasu üleliidulise ühtse maksimummäära puhul ja 0,07 eurosenti minutis kõne püsivõrgus lõpetamise tasu üleliidulise ühtse maksimummäära puhul.
            
            
               Võttes arvesse, et praegused mobiilikõne lõpetamise tasumäärad on kulutõhusast tasumäärast keskmiselt märkimisväärselt kõrgemad, nähakse käesoleva määrusega ette kolmeaastane liuggraafik, mis aitab kaasa kulutõhusa tasumäära sujuvale kohaldamisele ja mille vältel võivad asjaomaste liikmesriikide teenuseosutajad (kelle suhtes kohaldatakse liuggraafikut) kohaldada mobiilikõne lõpetamise tasu üleliidulisest ühtsest maksimummäärast erinevaid määrasid. Liuggraafikuperioodil on mobiilikõne lõpetamise tasu maksimaalne määr 2021. aastal 0,7 eurosenti, 2022. aastal 0,55 eurosenti ja 2023. aastal 0,4 eurosenti. Alates 2024. aastast on mobiilikõne lõpetamise tasu üleliiduline maksimaalne määr 0,2 eurosenti. 
            
            
               Mõnes liikmesriigis on praegused mobiilikõne lõpetamise tasu reguleeritud maksimummäärad liuggraafiku kohaldamise tulemusena madalamad kui 2021., 2022. ja 2023. aastaks kehtestatud mobiilikõne lõpetamise tasumäärad ning seega lähedal mobiilikõne lõpetamise tasu üleliidulisele ühtsele maksimummäärale. Selleks et vältida nendes liikmesriikides jaehindade võimalikku tõusu mobiilikõne lõpetamise reguleeritud tasumäära ajutise tõusu tulemusena, peaks olema võimalik jätkata kõnealustes liikmesriikides mobiilikõne lõpetamise tasu kehtivate reguleeritud määrade kohaldamist kuni aastani, mil käesoleva määrusega kõnealuseks aastaks kehtestatud mobiilikõne lõpetamise tasu maksimummäär on võrdne nendes liikmesriikides kehtivate kõne lõpetamise tasumääradega või neist madalam. Erand kehtib Küprose puhul, kus praegu kohaldatakse tasumäära 0,17 eurosenti. Mobiilikõne lõpetamise tasumäära võib Küprosel tõsta praeguselt 0,17 eurosendiselt lõplikule 0,2 eurosendisele tõhusale tasumäärale juba alates käesoleva määruse kohaldamise algusest 2021. aastal. 
            
            
               See tähendab, et 2021. aastal jäävad mobiilikõne lõpetamise tasu maksimummäärad järgmistes riikides praegusele tasemele (võrreldavuse huvides väljendatud eurodes): Rootsi (0,207 eurosenti), Portugal (0,36 eurosenti), Malta (0,4045 eurosenti), Iirimaa (0,43 eurosenti), Ungari (0,474 eurosenti), Taani (0,517 eurosenti), Madalmaad (0,581 eurosenti), Horvaatia (0,596 eurosenti), Kreeka (0,622 eurosenti), Hispaania (0,64 eurosenti) ja Itaalia (0,67 eurosenti). Järgmistel aastatel (2022–2023) hakatakse nendes liikmesriikides kohaldama liuggraafikumäära – kui see jõuab kõnealuste liikmesriikide praeguse mobiilikõne lõpetamise tasumäära tasemele või sellest madalamale tasemele. Alates 2024. aastast kohaldatakse kõigis liikmesriikides mobiilikõne lõpetamise tasu üleliidulist ühtset maksimummäära, mis on 0,2 eurosenti. 
            
            
               Mis puutub kõne püsivõrgus lõpetamise tasumääradesse, siis kuna kõne püsivõrgus lõpetamise tasu reguleeritud keskmised määrad (v.a Poolas ja Soomes) on lähedal lõplikule kulutõhusale määrale, ei nähta käesoleva määrusega ette liuggraafikut. Kuna kõne püsivõrgus lõpetamise tasu praegused määrad erinevad märgatavalt lõplikust kulutõhusast tasumäärast, nähakse selle asemel määruses ette 2021. aastaks üleminekuperiood. Üleminekuperiood võimaldab järk-järgult kohaneda kõne püsivõrgus lõpetamise tasu üleliidulise ühtse maksimummääraga. 
            
            
               Üleminekuperioodi kehtestamine on põhjendatud, kui kõne püsivõrgus lõpetamise tasu praegused määrad on märkimisväärselt kõrgemad kõne püsivõrgus lõpetamise tasu üleliidulisest ühtsest maksimummäärast. Kõigis liikmesriikides peale kahe, kus kõne püsivõrgus lõpetamise tasu praegune määr on üle 0,0875 eurosendi (kõne püsivõrgus lõpetamise tasu üleliiduline ühtne maksimummäär pluss 25 %), peaks kõne püsivõrgus lõpetamise tasu maksimummäär olema 2021. aastaks võrdne määraga, mis on 20 % väiksem nende praegusest määrast. Poolas ja Soomes, kus seni ei ole järgitud komisjoni soovituses 2009/396/EÜ
                  17
                sätestatud põhimõtteid ning kus kõne püsivõrgus lõpetamise tasu praegused määrad on väga kõrged, ei oleks 20 %-line vähendamine piisav meede kõne püsivõrgus lõpetamise tasu üleliidulise ühtse maksimummäära saavutamiseks. Seega peaks nende tasumäär üleminekuperioodil vastama sellise liikmesriigi tasumäärale, kelle määr on üleminekuperioodi ajal kõrgeim (arvestamata kõnealuse kahe liikmesriigi määra). Sellest tulenevavalt on üleminekumäärad järgmised (võrreldavuse huvides väljendatud eurodes): Austria (0,089 eurosenti), Belgia (0,093 eurosenti), Horvaatia (0,075 eurosenti), Tšehhi (0,099 eurosenti), Soome (0,111 eurosenti), Läti (0,076 eurosenti), Leedu (0,072 eurosenti), Luksemburg (0,110 eurosenti), Madalmaad (0,111 eurosenti), Poola (0,111 eurosenti), Rumeenia (0,078 eurosenti) ja Slovakkia (0,078 eurosenti).
            
            
               Liikmesriikides, kus 20 % vähendamise tulemusena saadakse kulutõhus tasumäär 0,07 eurosenti või sellest madalam tasumäär, ei ole üleminekumäär vajalik. Seega on nende liikmesriikide tasumäärad 2021. aastal tasemel, mis vastab kõne püsivõrgus lõpetamise tasu üleliidulisele ühtsele maksimummäärale
                  18
               .
            
            
               Käesolevas määruses viidatakse üksnes kõne lõpetamise teenuse osutajatele kehtestatud hinnakohustusele. Muud kui hinnaga seotud kohustused, mille riikide reguleerivad asutused nende territooriumil turgusid reguleerides kehtestavad, jäävad käesoleva määruse kohaldamisalast välja. 
            
            
               KOMISJONI DELEGEERITUD MÄÄRUS (EL) …/…,
            
            
               18.12.2020,
            
            
               millega täiendatakse Euroopa Parlamendi ja nõukogu direktiivi (EL) 2018/1972, kehtestades mobiilikõne lõpetamise tasu üleliidulise ühtse maksimummäära ja kõne püsivõrgus lõpetamise tasu üleliidulise ühtse maksimummäära
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 11. detsembri 2018. aasta direktiivi (EL) 2018/1972, millega kehtestatakse Euroopa elektroonilise side seadustik,
                  19
                eriti selle artikli 75 lõiget 1,
            
            
               ning arvestades järgmist:
            
         
         
            
               (1)Vastavalt direktiivi (EL) 2018/1972 artikli 75 lõikele 1 kehtestab komisjon delegeeritud õigusaktiga kõne lõpetamise tasu üleliidulise ühtse maksimummäära mobiilsideteenuste jaoks ja kõne lõpetamise tasu üleliidulise ühtse maksimummäära püsivõrgu teenuste jaoks, et vähendada ühtlaselt kogu liidus kõne lõpetamise hulgiteenusega seotud konkurentsiprobleemide lahendamisega kaasnevat regulatiivset koormust. Põhimõtted, kriteeriumid ja parameetrid, mida komisjon peaks delegeeritud õigusakti vastuvõtmisel arvestama, on sätestatud kõnealuse direktiivi III lisas.
            
            
               (2)Käesolev määrus ei piira riikide reguleerivate asutuste volitusi määratleda riigi olukorrale vastavaid asjaomaseid turge, teha kolme kriteeriumi testi ja kehtestada peale hinnakontrolli muid parandusmeetmeid kooskõlas elektroonilise side seadustiku artikli 64 lõikega 3 ning artiklitega 67 ja 68. Seega ei mõjuta käesoleva määruse jõustumine hinnaväliseid kohustusi, mille riikide reguleerivad asutused märkimisväärse turujõuga operaatoritele püsi- või mobiilsidevõrgus kõne lõpetamise teenustega seoses kehtestanud on, ning need jäävad kehtima kuni nende läbivaatamiseni kooskõlas liidu ja riiklike eeskirjadega.
            
            
               (3)Reguleerimispraktika näitab, et number, millel mobiilside- või püsivõrgu kõned lõpetatakse, mängib kõne lõpetamise turul nõudluse asendatavuse ja konkurentsidünaamika aspektis väga olulist rolli ning on seega kõne lõpetamise teenuse monopoli tekkimise põhitegur, mistõttu on reguleerimise vajadus põhjendatud. Seega peaks kõne lõpetamise teenuse määratlemisel kasutatav põhikriteerium olema number, st kas kõne tehakse mobiilinumbrile (mobiilikõne lõpetamise teenuse puhul) või muud liiki numbritele, nagu geograafilised numbrid ja teatavad mittegeograafilised numbrid (kõne püsivõrgus lõpetamise teenuse puhul).
            
            
               (4)Kõne lõpetamise teenuste määratlusse tuleks hõlmata igasuguse tehnoloogia – näiteks 2G-, 3G-, 4G- või 5G-võrgu ja/või WiFi-võrgu või mis tahes püsivõrgu – abil osutatavad teenused, mida kõne lõpetamise teenuse osutaja häälkõne lõpetamiseks kasutab, olenemata sellest, kust kõne algatatakse.
            
            
               (5)Kõne lõpetamise teenuse puhul (olgu tegemist mobiilside- või püsivõrguga) on kõne lõpetaja operaatori võrk ühendatud vähemalt ühe sellise võrguga, mis ei ole tema enda võrk. Kõne lõpetamise teenuse osutajaid tuleks seega käsitada teenuseosutajatena, kellel on kõne sihtnumbri suhtes tehniline kontroll ja seaduslik õigus, mis võimaldab kõnealust numbrit kasutada ja kõne vastuvõtjale suunata.
            
            
               (6)Lõpetamisteenuse määratlusest peaksid välja jääma seotud vahendid/rajatised, mida teatavad operaatorid võivad või teatavates liikmesriikides võidakse kõne lõpetamise teenuste osutamiseks nõuda. Samas ühenduspordid, mis on praegu paljudes liikmesriikides reguleeritud, on iga operaatori jaoks kõne lõpetamise teenuse osutamisel olulised elemendid, kuna liiklusmahu suurenemisel on vaja suurendada ühendusvõimsust, ning seetõttu tuleks need hõlmata kõne lõpetamise teenuse määratlusse. Kõne lõpetamise teenuse osutaja ei tohiks küsida tema võrgus kasutaja jaoks kõne lõpetamise teenuse osutamise eest muid tasusid kui käesolevas määruses sätestatud asjakohased tasud.
            
            
               (7)Kõne lõpetamise teenused selliste kõnede puhul, mis tehakse teatavatele mittegeograafilistele numbritele, näiteks tasuliste teenuste, tasuta teenuste ja ühiskuluteenustega (tuntud ka kui „lisandväärtusteenused“) seotud kõnede puhul, ei toimi nagu nn traditsioonilised kõne lõpetamise teenused, mille korral kõne lõpetavatel operaatoritel on monopol. Selliste teenuste osutajatel on teatav tingimisjõud ja võimalus kõne lõpetamise tasumääras tulu jaotamise lepingu raames läbi rääkida. Seega on kõne lõpetamise teenuse osutajatel kõnealustele mittegeograafilistele numbritele tehtavate kõnede lõpetamise tasude kehtestamisel teatavad piirangud, mida ei ole geograafilistele numbritele või mobiilinumbritele tehtavate kõnede lõpetamise puhul. Seetõttu tuleks sellistele numbritele tehtud kõnede lõpetamine jätta käesoleva määruse kohaldamisalast välja. Masinatevahelise (M2M) side jaoks mõeldud numbrivahemikke ei kasutata enamikul juhtudel isikutevahelise suhtluse võimaldamiseks, vaid andmeliikluse (mitte kõneliikluse) tarvis. Seetõttu ei peaks neid hõlmama käesoleva määruse kohaldamisalasse, mille piiresse jääb vaid (hääl)kõneside. 
            
            
               (8)Kõne lõpetamise teenused selliste kõnede puhul, mis tehakse muud liiki mittegeograafilistele numbritele, nagu püsivõrgu rändlusteenuste ja hädaabiteenuste kasutamise numbrid, vastavad kõne lõpetamise monopoli tunnustele ja neid osutatakse püsivõrgu taristu kaudu. Seepärast peaksid need kuuluma käesoleva määruse kohaldamisalasse ja neid tuleks käsitada kõne püsivõrgus lõpetamise teenustena. 
            
            
               (9)Mõnda operaatorite osutatavat häälkõneteenust ei saa liigitada puhtaks mobiilsideteenuseks ega puhtaks püsivõrguteenuseks ning neid käsitatakse hübriidteenustena. Sellise hübriidteenuse näide on nn kodupiirkonna (home zone) teenused, mille puhul kõned tehakse tavaliselt mobiilsidevõrgu kaudu püsivõrgu numbrile. Kõne lõpetamise teenuse määratluse kohaselt, mille puhul on määrav kriteerium kõne vastuvõtja number, tuleks selliseid hübriidteenuseid käsitada olenevalt kõne vastuvõtja numbrist mobiilikõne või püsivõrgu kõne lõpetamise teenusena.
            
            
               (10)Kõne lõpetamise reguleeritud tasumäärasid tuleks kohaldada kõnede suhtes, mis algatatakse ja lõpetatakse numbritel, mida hõlmavad riiklikud numeratsiooniplaanid, mis vastavad liidu territooriumile jäävate geograafiliste piirkondade E.164 standardi riigikoodidele (liidu numbrid). Kolmandate riikide numbrid on kõik numbrid, mis ei ole liidu numbrid. Kui hõlmata kohaldamisalasse liidu numbril lõpetatud kolmandatest riikidest algatatud kõned, mille korral kolmanda riigi operaator võtab suuremat lõpetamistasu, kui näevad ette kõne lõpetamise tasu üleliidulised ühtsed maksimummäärad, või mille korral kõne lõpetamise tasu ei reguleerita kulutõhususpõhimõtete alusel, mis on samaväärsed elektroonilise side seadustiku artiklis 75 ja selle III lisas sätestatud põhimõtetega, võib see takistada käesoleva määruse eesmärkide, eelkõige siseturu integratsiooni tagamise eesmärkide saavutamist.
            
            
               (11)Kolmandate riikide numbritelt algatatud ja liidu numbritel lõpetatud kõnede väikeste lõpetamistasude ning kolmandate riikide numbritele tehtud kõnede lõpetamise suurte ja mittekulutõhusate tasude kombineerimise tulemusena liidu numbritelt algatatavate ja kolmandate riikide numbritel lõpetatavate kõnede lõpetamise tasumäärad tõenäoliselt tõuseksid ning see avaldaks negatiivset mõju liidu jaemüügitariifidele ja liidu operaatorite kulustruktuurile. Liidu operaatorite erinev avatus kõnedele, mille lõpetavad sellised kolmandate riikide operaatorid, kelle kõne lõpetamise tasud on suured ja mittekulutõhusad, tooks endaga kaasa liidu operaatorite kulustruktuuri tasakaalustamatuse tegurite tõttu, mille üle operaatoritel endil kontroll puudub. See takistaks tõenäoliselt selliste üleeuroopaliste jaemüügipakkumiste tegemist, mis hõlmaksid kõnesid teatavatele kolmandate riikide numbritele, kuna kõne lõpetamise tasud nendes riikides on suuremad. See võib avaldada negatiivset mõju tarbijatele ja iseäranis liidu ettevõtjatele. Lisaks moonutaks see konkurentsi, kuna kolmandate riikide numbritel lõppevate kõnede suure lõpetamistasu asümmeetrilise mõju tulemuseks oleksid erinevad konkurentsitingimused liidu eri operaatorite jaoks, mis lõppkokkuvõttes moonutaks ka investeerimise võimet ja stiimuleid kogu liidus (see puudutab nii operaatoritesse kui ka operaatorite tehtavad investeeringud). Kõik need mõjud oleksid selgelt vastuolus käesoleva määruse eesmärkidega, milleks on edendada ühtse turu integratsiooni, kõrvaldades kuludest palju suurematest kõne lõpetamise tasudest tulenevad operaatoritevahelised konkurentsimoonutused.
            
            
               (12)Selleks et kohaldada kõne lõpetamise tasu liiduüleseid ühtseid maksimummäärasid avatud, läbipaistval ja mittediskrimineerival moel ning piirata kolmandate riikide numbritelt tehtavate kõnede väljajätmist vaid ulatuses, mis on rangelt vajalik siseturu eesmärkide saavutamiseks ja proportsionaalsuse tagamiseks, tuleks käesoleva määrusega kehtestatud määrasid kohaldada kolmandate riikide numbritelt algatatavate ja liidu numbritel lõpetatavate kõnede puhul siis, kui kõne lõpetamise tasumäärad, mida kolmandate riikide kõne lõpetamise teenuste osutajad kohaldavad liidu numbritelt algatatud kõnede suhtes, on käesolevas määruses sätestatud kõne lõpetamise tasude maksimummääraga samal või sellest madalamal tasemel. Kõne püsivõrgus lõpetamise tasumäärade üleminekuperioodil 2021. aastal ja mobiilikõne lõpetamise tasumäärade liuggraafikuperioodil (2021–2023) on selle mehhanismi käivitavad mobiilikõne lõpetamise tasu asjaomased maksimummäärad need, mis on sätestatud käesoleva määruse artikli 4 lõigetes 2–5. Selle mehhanismi käivitavad kõne püsivõrgus lõpetamise tasu asjaomased maksimummäärad 2021. aastal on need, mis on sätestatud käesoleva delegeeritud määruse artikli 5 lõikes 2. Kõne lõpetamise teenuse osutajad liidus peaksid selliseid tasumäärasid kohaldama kolmandates riikides kõne lõpetamise teenuse osutajate kohaldatavate või kavandatavate tasumäärade alusel.
            
            
               (13)Võttes arvesse, et liidu kõne lõpetamise teenuse osutajatel ei pruugi alati olla teavet kolmanda riigi operaatorite kohaldatud kõne lõpetamise tasumäära kohta, peaksid viimased tavajuhul esitama kontrollitava teabe, mis tõendab kõne lõpetamise pakutavat tasumäära. Kui transiiditeenuse osutajad (või muud vahendajad) müüvad kõne lõpetamise teenused edasi liidu operaatoritele, on nende transiiditeenuse osutajate kohaldatav või pakutav kõne lõpetamise tasumäär asjakohane, et määrata kindlaks, kas see on käesolevas määruses sätestatud kõne lõpetamise tasu maksimummääradega võrdne või neist madalam.
            
            
               (14)Kui kolmandate riikide operaatorid võtavad liidu numbritelt algatatud ja kolmanda riigi numbritel lõpetatud kõnede eest lõpetamistasusid, mille määrad on kõrgemad kui kõne lõpetamise üleliidulised tasumäärad, tuleks käesolevas määruses sätestatud tasumäärasid kohaldada ka kõnede suhtes, mis algatatakse kolmanda riigi numbritelt ja lõpetatakse liidu numbritel, kui komisjon teeb selliste kolmandate riikide poolt komisjonile esitatud teabe põhjal kindlaks, et kõne lõpetamise tasu reguleerimine nendes riikides põhineb direktiivi (EL) 2018/1972 artiklis 75 ja selle III lisas sätestatud põhimõtetega samaväärsetel põhimõtetel. Sellistele nõuetele vastavate kolmandate riikide loetelu tuleks lisada käesolevasse määrusesse ja seda tuleks nõuetekohaselt ajakohastada. 
            
            
               (15)Kuna kõne päritolumaa määrab, kas kõne lõpetamise tasu üleliidulisi määrasid kohaldatakse või mitte, on oluline, et liidu operaatorid suudaksid kindlaks teha helistaja asukohariigi. Selleks võivad operaatorid tugineda helistaja numbri kuvamise (CLI) funktsiooni puhul numbrinäidus sisalduvale riigikoodile. Selleks et tagada käesoleva määruse nõuetekohane kohaldamine, peaksid liidu operaatorid saama kehtiva helistaja numbri näidu (CLI), mis on määratud igale sissetulevale kõnele. Sellest tulenevalt ei oleks liidu operaatorid kohustatud kohaldama üleliidulisi kõne lõpetamise tasumäärasid selliste kõnede lõpetamisel, mille puhul CLI puudub, pole kehtiv või on petturlik. 
            
            
               (16)Selleks et hinnata kõne lõpetamise tõhusat kulu liidu hüpoteetilises mobiilside- või püsivõrgus kooskõlas direktiivi (EL) 2018/1972 artikli 75 lõikes 1 ja III lisas sätestatud põhimõtetega, töötati välja kaks kulumudelit (vastavalt mobiilikõne ja püsivõrgu kõne lõpetamise kohta), võttes arvesse iga liikmesriigi kulusid.
            
            
               (17)Konsultatsioonide käigus liikmesriikide kulude kohta saadud tagasiside põhjal koostati kulumudelid nii mobiilside- kui ka püsivõrkude jaoks. Vastavalt direktiivi (EL) 2018/1972 III lisale saadi kulumudelitega määrad, mis põhinevad tõhusa operaatori kantavate kulude katmisel. Seega põhinevad tasud üksnes kõne lõpetamise hulgiteenuse osutamisega kaasnevatel lisakuludel ehk üksnes liiklusega seotud kuludel, mida oleks võimalik vältida, kui kõne lõpetamise hulgiteenust ei osutataks.
            
            
               (18)Mobiilikõne ja püsivõrgu kõne lõpetamise tasu üleliidulised ühtsed maksimummäärad kehtestati tellitud kulumudelite kohaselt suurima kuluga riigi tõhusate kulude alusel (tagades seega kulude katmise kogu liidu ulatuses), lisades seejärel väikese ohutusvaru kulumudelite võimalike ebatäpsuste kompenseerimiseks.
            
            
               (19)Käesoleva määrusega kehtestatud kõne lõpetamise tasu üleliidulisi ühtseid maksimummäärasid tuleks hakata kohaldama kaks kuud pärast käesoleva määruse jõustumist, tagamaks, et operaatoritel jääks piisavalt aega oma teabe-, arveldus- ja raamatupidamissüsteemide kohandamiseks ning ühenduslepingutes vajalike muudatuste tegemiseks.
            
            
               (20)Kui kõne lõpetamise praegused keskmised tasumäärad liidus on märkimisväärselt kõrgemad kui tulevikus kehtestatavad tasumäärad, st käesolevas määruses sätestatud kõne lõpetamise tasu üleliidulised ühtsed maksimummäärad, tuleks kohaldada liuggraafikut, mis on üldkasutatav reguleerimistava. Sellistel juhtudel peaks liuggraafik olema tõhus vahend madalamate määrade sujuvamaks kohaldamiseks kooskõlas proportsionaalsuse põhimõttega.
            
         
         
            
               (21)Mobiilikõne lõpetamise praegust keskmist liikmesriikide tasumäära arvestades tuleks välja töötada liuggraafik, mis võimaldaks jõuda mobiilikõne lõpetamise tasu üleliidulise ühtse maksimummäärani. Selleks et leida tasakaal kiire kohaldamise vajaduse ja operaatorite tegevuse häirimise vältimise vajaduse vahel, peaks liuggraafikut alustama tasemel, mis on lähedane praegusele mobiilikõne lõpetamise keskmisele tasumäärale, ja langetama määra igal aastal kolme aasta jooksul kuni aastani 2024, mil jõutakse mobiilikõne lõpetamise tasu üleliidulise ühtse maksimummäärani.
            
            
               (22)Seega kehtestatakse käesoleva määrusega kolmeaastane liuggraafik, mille abil saavutatakse mobiilikõne lõpetamise tasu üleliiduline ühtne kulutõhus määr 2024. aastal. Üleminekuperiood ei peaks olema vajalik nende liikmesriikide teenuseosutajate puhul, kes kohaldavad mobiilikõne lõpetamise tasu üleliidulisest 2021. aasta ühtsest maksimummäärast kõrgemaid tasumäärasid, kuna liuggraafik täidab eesmärki leevendada mobiilikõne lõpetamise tasu üleliidulise ühtse maksimummäära kohaldamise mõju.
            
            
               (23)Mõnes liikmesriigis on praegused mobiilikõne lõpetamise tasu reguleeritud maksimummäärad liuggraafiku kohaldamise tulemusena madalamad kui 2021., 2022. ja 2023. aastaks kehtestatud mobiilikõne lõpetamise tasumäärad ning seega lähedal mobiilikõne lõpetamise tasu üleliidulisele ühtsele maksimummäärale. Selleks et vältida nendes liikmesriikides jaehindade võimalikku tõusu mobiilikõne lõpetamise reguleeritud tasude ajutise tõusu tulemusena, peaks olema võimalik jätkata kõnealustes liikmesriikides mobiilikõne lõpetamise tasude kehtivate reguleeritud määrade kohaldamist kuni aastani, mil käesoleva määrusega kõnealuseks aastaks kehtestatud mobiilikõne lõpetamise tasu maksimummäär on võrdne nendes liikmesriikides kehtivate kõne lõpetamise tasumääradega või neist madalam. 
            
            
               (24)Kuna kõne püsivõrgus lõpetamise tasude kehtiva keskmise määra ja käesolevas määruses sätestatud kõne püsivõrgus lõpetamise tasu üleliidulise ühtse maksimummäära erinevus on väiksem kui mobiilikõne lõpetamise tasu vastavate määrade erinevus, ei tohiks kõne püsivõrgus lõpetamise turul liuggraafik vajalik olla. Samas peaks olema asjakohane teatavatele liikmesriikidele üleminekuperioodi võimaldamine, et tagada sujuv üleminek kõne püsivõrgus lõpetamise tasu üleliidulisele ühtsele maksimummäärale ja vältida selle kohaldamisel tarbetuid viivitusi.
            
            
               (25)Võttes arvesse kõne püsivõrgus lõpetamise tasumäära praegust taset teatavates liikmesriikides ja käesolevas määruses sätestatud kõne püsivõrgus lõpetamise tasu üleliidulist ühtset maksimummäära, on põhjendatud mõnele liikmesriigile üleminekuperioodi võimaldamine. Üleminekuperiood peaks algama käesoleva määruse kohaldamise alguskuupäeval ja lõppema 31. detsembril 2021. Üleminekuperioodil võidakse asjaomastes liikmesriikides kohaldada erimäärasid, mis kõne püsivõrgus lõpetamise tasu üleliidulisest ühtsest maksimummäärast erinevad.
            
            
               (26)Sellistes riikides, kus kõne püsivõrgus lõpetamise tasu praegused määrad on märkimisväärselt kõrgemad kõne püsivõrgus lõpetamise tasu üleliidulisest ühtsest maksimummäärast, on põhjendatud üleminekuperiood, mis võimaldab kõnealuste määrade järkjärgulist kohandamist. Kõigis liikmesriikides peale kahe, kus kõne püsivõrgus lõpetamise tasu praegused määrad on üle 0,0875 eurosendi (kõne püsivõrgus lõpetamise tasu üleliiduline ühtne maksimummäär pluss 25 %), peaks kõne püsivõrgus lõpetamise tasu maksimummäär olema 2021. aastaks võrdne määraga, mis on 20 % väiksem nende praegusest määrast. Poolas ja Soomes, kus seni ei ole järgitud komisjoni soovituses 2009/396/EÜ
                  20
                sätestatud põhimõtteid ja kus kõne püsivõrgus lõpetamise tasu praegused määrad on väga kõrged, ei oleks 20 %-line vähendamine piisav meede kõne püsivõrgus lõpetamise tasu üleliidulise ühtse maksimummäära saavutamiseks. Seega peaks nende tasumäär üleminekuperioodil vastama sellise liikmesriigi tasumäärale, kelle määr on üleminekuperioodi ajal kõrgeim (arvestamata kõnealuse kahe liikmesriigi määra). Ülejäänud liikmesriikide puhul, kus kõne püsivõrgus lõpetamise tasu kehtivad määrad on madalamad kui kõne püsivõrgus lõpetamise tasu üleliiduline ühtne maksimummäär või kus nende 20 %-lise vähendamisega saavutataks kõne püsivõrgus lõpetamise tasu üleliiduline ühtne maksimummäär või sellest madalam määr, ei tuleks üleminekuperioodi kehtestada.
            
            
               (27)Vastavalt direktiivi (EL) 2018/1972 artikli 75 lõikele 1 konsulteeriti elektroonilise side Euroopa reguleerivate asutuste ühendatud ametiga, kes esitas oma arvamuse 15. oktoobril 2020.
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               1.Käesoleva delegeeritud määrusega kehtestatakse mobiilikõne lõpetamise tasu üleliiduline ühtne maksimummäär ja kõne püsivõrgus lõpetamise tasu üleliiduline ühtne maksimummäär, mida kõne lõpetamise hulgiteenuse osutajad võivad võtta mobiilikõne ja püsivõrgu kõne lõpetamise teenuse osutamise eest.
            
            
               2.Käesolev määrus ei piira direktiivi (EL) 2018/1972 artikli 64 lõike 3 ning artiklite 67 ja 68 kohaseid riikide reguleerivate asutuste volitusi.
            
            
               3.Artikleid 4 ja 5 kohaldatakse liidu numbritel algatatavate ja lõpetatavate kõnede suhtes.
            
            
               4.Artikleid 4 ja 5 kohaldatakse ka selliste kõnede suhtes, mis algatatakse kolmandate riikide numbritelt ja mis lõpetatakse liidu numbritel, kui täidetud on üks kahest järgmisest tingimusest:
            
            
               (a)kui kolmandas riigis kõne lõpetamise teenuse osutaja kohaldab liidu numbritelt algatatud kõnede suhtes mobiilikõne või püsivõrgu kõne lõpetamise tasumäära, mis on artiklites 4 või 5 sätestatud mobiilikõne või püsivõrgu kõne lõpetamise tasu (vastava aasta ja liikmesriigi) maksimummääradega võrdsed või nendest madalamad, lähtudes tasumääradest, mida kolmandas riigis kõne lõpetamise teenuse osutaja kohaldab või pakub liidu kõne lõpetamise teenuse osutajatele, või
            
            
               (b)kui:
            
            
               (a)komisjon teeb kolmanda riigi esitatud teabe põhjal kindlaks, et liidu numbritelt algatatavate ja kõnealuse kolmanda riigi numbritel lõpetatavate kõnede puhul kohaldatavad kõne lõpetamise tasumäärad on reguleeritud vastavalt põhimõtetele, mis on samaväärsed direktiivi (EL) 2018/1972 artiklis 75 ja selle III lisas sätestatud põhimõtetega, ning
            
            
               (b)kõnealune kolmas riik on loetletud käesoleva määruse lisas.
            
            
               5.Artiklite 4 ja 5 tasumäärasid käsitatakse minutitasuna (ilma käibemaksuta) ja neid tasusid võetakse sekundipõhiselt.
            
            
               Artikkel 2
            
            
               1.Käesolevas määruses kasutatakse järgmisi mõisteid:
            
         
         
            
               (a)„mobiilikõne lõpetamise teenus“ – hulgiteenus, mis on vajalik kõne lõpetamiseks, kui kõne tehakse mobiilinumbritele, mis on avalikult määratud numeratsiooniressursid, nimelt riigi numeratsiooniplaani numbrid, mida pakuvad operaatorid, kellel on võimalus kontrollida sellistele numbritele tehtud kõne lõpetamist ja kehtestada sellistele numbritele tehtud kõne lõpetamise tasumäärad, tingimusel, et loodud on ühendus vähemalt ühe võrguga (olenemata kasutatavast tehnoloogiast) ja võttes arvesse ühenduspordid;
            
            
               (b)„kõne püsivõrgus lõpetamise teenus“ – hulgiteenus, mis on vajalik kõne lõpetamiseks, kui kõne tehakse geograafilistele numbritele ja sellistele mittegeograafilistele numbritele, mida kasutatakse püsiside rändlusteenuste ja hädaabiteenuste puhul, ehk numbritele, mis on avalikult määratud numeratsiooniressursid, nimelt riigi numeratsiooniplaani numbrid, mida pakuvad operaatorid, kellel on võimalus kontrollida sellistele numbritele tehtud kõne lõpetamist ja kehtestada sellistele numbritele tehtud kõne lõpetamise tasumäärad, tingimusel, et loodud on ühendus vähemalt ühe võrguga (olenemata kasutatavast tehnoloogiast) ja võttes arvesse ühenduspordid;
            
            
               (c)„liidu number“ – number riiklikes numeratsiooniplaanides, mis vastavad liidu territooriumile jäävate geograafiliste piirkondade E.164 standardi riigikoodidele.
            
            
               Artikkel 3
            
            
               1.Mobiilikõne või püsivõrgu kõne lõpetamise teenuse osutaja ei küsi oma võrgus lõppkasutaja jaoks kõne lõpetamise teenuse osutamise eest tasu kõrgemas määras, kui on sätestatud artiklites 4 ja 5.
            
            
               2.Kui kõne lõpetamise tasud on praegu kehtestatud muus vääringus kui euro, konverteeritakse artikli 4 lõigetes 1, 2, 4 ja 5 ning artikli 5 lõikes 1 sätestatud mobiilikõne ja püsivõrgu kõne lõpetamise tasu maksimummäärad riigi vääringusse, kohaldades Euroopa Keskpanga poolt Euroopa Liidu Teatajas 1. jaanuaril, 1. veebruaril ja 1. märtsil 2021 avaldatud viitekursside keskmist.
            
            
               3.Muus vääringus kui euros nomineeritud mobiilikõne ja püsivõrgu kõne lõpetamise tasu maksimummäärad vaadatakse igal aastal läbi ja neid ajakohastatakse iga aasta 1. jaanuariks, kasutades värskeimat – Euroopa Keskpanga poolt Euroopa Liidu Teatajas 1. septembril, 1. oktoobril ja 1. novembril avaldatud – viitekursside keskmist.
            
            
               Artikkel 4
            
            
               1.Mobiilikõne lõpetamise tasu üleliiduline ühtne maksimummäär on 0,2 eurosenti minutis.
            
            
               2.Erandina lõikest 1 võivad mobiilikõne lõpetamise teenuse osutajad kohaldada järgmisi mobiilikõne lõpetamise tasu maksimummäärasid:
            
            
               (a)alates [jõustumise päevale järgneva kolmanda kuu 1. päevast] kuni 31. detsembrini 2021 liikmesriikides, mida ei ole nimetatud lõikes 3: 0,7 eurosenti minutis;
            
            
               (b)alates 1. jaanuarist 2022 kuni 31. detsembrini 2022 liikmesriikides, mida ei ole nimetatud lõikes 4: 0,55 eurosenti minutis;
            
            
               (c)alates 1. jaanuarist 2023 kuni 31. detsembrini 2023 liikmesriikides, mida ei ole nimetatud lõikes 5: 0,4 eurosenti minutis.
            
            
               3.Erandina lõikest 1 võivad mobiilikõne lõpetamise teenuse osutajad järgmistes liikmesriikides kohaldada [jõustumise päevale järgneva kolmanda kuu 1. päevast] kuni 31. detsembrini 2021 järgmisi mobiilikõne lõpetamise tasu maksimummäärasid: 
            
            
               (a)Horvaatias 0,045 Horvaatia kuna minutis; 
            
            
               (b)Küprosel 0,20 eurosenti minutis; 
            
            
               (c)Taanis 0,0385 Taani krooni minutis; 
            
            
               (d)Kreekas 0,622 eurosenti minutis; 
            
            
               (e)Ungaris 1,71 forintit minutis; 
            
            
               (f)Iirimaal 0,43 eurosenti minutis; 
            
         
         
            
               (g)Itaalias 0,67 eurosenti minutis;
            
            
               (h)Maltal 0,4045 eurosenti minutis; 
            
            
               (i)Madalmaades 0,581 eurosenti minutis; 
            
            
               (j)Portugalis 0,36 eurosenti minutis; 
            
            
               (k)Hispaanias 0,64 eurosenti minutis; 
            
            
               (l)Rootsis 0,0216 Rootsi krooni minutis.
            
            
               4.Erandina lõikest 1 võivad mobiilikõne lõpetamise teenuse osutajad järgmistes liikmesriikides kohaldada 1. jaanuarist 2022 kuni 31. detsembrini 2022 järgmisi mobiilikõne lõpetamise tasu maksimummäärasid: 
            
            
               (a)Küprosel 0,20 eurosenti minutis; 
            
            
               (b)Taanis 0,52 eurosenti minutis; 
            
            
               (c)Ungaris 0,47 eurosenti minutis; 
            
            
               (d)Iirimaal 0,43 eurosenti minutis; 
            
            
               (e)Maltal 0,40 eurosenti minutis; 
            
            
               (f)Portugalis 0,36 eurosenti minutis;
            
            
               (g)Rootsis 0,21 eurosenti minutis.
            
            
               5.Erandina lõikest 1 võivad mobiilikõne lõpetamise teenuse osutajad järgmistes liikmesriikides kohaldada 1. jaanuarist 2023 kuni 31. detsembrini 2023 järgmisi mobiilikõne lõpetamise tasu maksimummäärasid: 
            
            
               (a)Küprosel 0,20 eurosenti minutis; 
            
            
               (b)Portugalis 0,36 eurosenti minutis;
            
            
               (c)Rootsis 0,21 eurosenti minutis.
            
            
               Artikkel 5
            
            
               1.Kõne püsivõrgus lõpetamise tasu üleliiduline ühtne maksimummäär on 0,07 eurosenti minutis. 
            
         
         
            
               2.Erandina lõikest 1 võivad kõne püsivõrgus lõpetamise teenuse osutajad järgmistes liikmesriikides kohaldada [jõustumise päevale järgneva kolmanda kuu 1. päevast] kuni 31. detsembrini 2021 järgmisi kõne püsivõrgus lõpetamise tasu maksimummäärasid: 
            
            
               (a)Austrias 0,089 eurosenti minutis; 
            
            
               (b)Belgias 0,093 eurosenti minutis;
            
            
               (c)Horvaatias 0,0057 Horvaatia kuna minutis;
            
            
               (d)Tšehhis 0,0264 Tšehhi krooni minutis;
            
            
               (e)Soomes 0,111 eurosenti minutis;
            
            
               (f)Lätis 0,076 eurosenti minutis;
            
            
               (g)Leedus 0,072 eurosenti minutis;
            
            
               (h)Luksemburgis 0,110 eurosenti minutis;
            
            
               (i)Madalmaades 0,111 eurosenti minutis;
            
            
               (j)Poolas 0,0164 Poola zlotti minutis;
            
            
               (k)Rumeenias 0,078 eurosenti minutis; 
            
            
               (l)Slovakkias 0,078 eurosenti minutis.
            
            
               Artikkel 6
            
            
               1.Käesolev määrus jõustub selle Euroopa Liidu Teatajas avaldamisele järgneval päeval.
            
            
               2.Seda kohaldatakse [jõustumise päevale järgneva kolmanda kuu 1. päevast]. 
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 18.12.2020
            
            
               
                     
                        
                        komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        Euroopa Parlamendi ja nõukogu direktiiv (EL) 2018/1972, millega kehtestatakse Euroopa elektroonilise side seadustik (ELT L 321, 17.12.2018, lk 36).
               
               
                  
                     (2)
                  
                        Komisjoni 11. veebruari 2003. aasta soovitus 2003/311/EÜ elektroonilise side sektori asjaomaste toote- ja teenuseturgude kohta, mis vastavalt Euroopa Parlamendi ja nõukogu direktiivile 2002/21/EÜ (elektrooniliste sidevõrkude ja -teenuste ühise reguleeriva raamistiku kohta) vajavad eelnevat reguleerimist (ELT L 114, 8.5.2003, lk 45).
               
               
                  
                     (3)
                  
                        Komisjoni 17. veebruari 2007. aasta soovitus 2007/879/EÜ elektroonilise side sektori asjaomaste toote- ja teenuseturgude kohta, mis vastavalt Euroopa Parlamendi ja nõukogu direktiivile 2002/21/EÜ (elektrooniliste sidevõrkude ja -teenuste ühise reguleeriva raamistiku kohta) on tundlikud eelneva reguleerimise suhtes (ELT L 344, 28.12.2007, lk 65).
               
               
                  
                     (4)
                  
                        Komisjoni 9. oktoobri 2014. aasta soovitus 2014/710/EL elektroonilise side sektori asjaomaste toote- ja teenuseturgude kohta, mis vastavalt Euroopa Parlamendi ja nõukogu direktiivile 2002/21/EÜ (elektrooniliste sidevõrkude ja -teenuste ühise reguleeriva raamistiku kohta) vajavad eelnevat reguleerimist (ELT L 295, 11.10.2014, lk 79). 
               
               
                  
                     (5)
                  
                        Komisjoni 7. mai 2009. aasta soovitus 2009/396/EÜ Euroopa Liidus püsiliini- ja mobiilikõne lõpetamise tasu reguleerimise kohta (lõpetamistasusid käsitlev soovitus) (ELT L 124, 20.5.2009, lk 67).
               
               
                  
                     (6)
                  
                        Euroopa Parlamendi ja nõukogu 7. märtsi 2002. aasta direktiiv 2002/19/EÜ elektroonilistele sidevõrkudele ja nendega seotud vahenditele juurdepääsu ja vastastikuse sidumise kohta (juurdepääsu käsitlev direktiiv) (EÜT L 108, 24.4.2002, lk 7), mida on muudetud direktiiviga 2009/140/EÜ (EÜT L 337, 18.12.2009, lk 37).
               
               
                  
                     (7)
                  
                        Puhtal BU-LRIC-meetodil põhineva lähenemisviisi kohaselt peaks püsi- ja mobiilsideturul kõne lõpetamise hulgiteenuse kuluarvestus võimaldama ainult selliste kulude katmist, mida saaks vältida, kui kõne lõpetamise hulgiteenust enam kolmandatele isikutele ei osutataks.
               
               
                  
                     (8)
                  
                        Komisjoni talituste töödokument – hindamisaruanne lõpetamistasusid käsitleva komisjoni 2009. aasta soovituse kohta (soovitus 2009/396/EÜ) (SWD(2018) 464 final). 
                  https://ec.europa.eu/newsroom/dae/document.cfm?doc_id=57662
                   
               
               
                  
                     (9)
                  
                        Koondaruanne ja täielikud vastused avalikule konsultatsioonile avaldati 11. detsembril 2019. Need on kättesaadavad aadressil 
                  https://ec.europa.eu/digital-single-market/en/news/summary-report-public-consultation-voice-call-termination-rates
                   
                        13. juunil 2020 avaldati kokkuvõtlik aruanne. See on kättesaadav aadressil 
                  https://ec.europa.eu/digital-single-market/en/news/synopsis-report-open-consultation-setting-maximum-union-wide-voice-termination-rates
                   
               
               
                  
                     (10)
                  
                        Eksperdirühma esimese koosoleku protokoll on kättesaadav 
                  siin
                  .
               
               
                  
                     (11)
                  
                        Eksperdirühma teise koosoleku protokoll on kättesaadav 
                  siin
                  .
               
               
                  
                     (12)
                  
                        Vt: 
                  https://ec.europa.eu/info/law/better-regulation/have-your-say/initiatives/1958-Voice-call-termination-rates-in-the-EU-Eurorates-
                   
               
               
                  
                     (13)
                  
                        Uuring SMART 2017/0091: „Hinnang mobiilsideteenuste osutamise kulude kohta ELi/EMP riikides“, Axon Partners Group Consulting, avaldatud 24. juulil 2019, kättesaadav 
                  siin
                  .
               
               
                  
                     (14)
                  
                        Uuring SMART 2018/0014: „Hinnang kõne püsivõrgus lõpetamise hulgiteenuste osutamise kulude kohta ELi/EMP riikides“, avaldatud 26. novembril 2019, kättesaadav 
                  siin
                  .
               
               
                  
                     (15)
                  
                        31st algselt kaasatud ELi/EMP riigist koostati kulumudel andmete mittekättesaadavuse tõttu vaid 28 riigi jaoks. Island, Liechtenstein ja Luksemburg otsustasid mobiilsidevõrgu kulumudeli andmete kogumises mitte osaleda. Soome, Island ja Liechtenstein ei osalenud püsivõrgu kulumudeli andmete kogumises.
               
               
                  
                     (16)
                  
                        Mobiilsidevõrgu kulumudeli puhul moodustati juhtkomitee liikmed ka BERECi rändlusteenuste töörühma ekspertidest, kuna mobiilsidevõrgu kulumudelis hinnati ka rändlusteenuse hulgimüügikulusid.
               
               
                  
                     (17)
                  
                        Komisjoni 7. mai 2009. aasta soovitus 2009/396/EÜ Euroopa Liidus püsiliini- ja mobiilikõne lõpetamise tasu reguleerimise kohta (ELT L 124, 20.5.2009, lk 67).
               
               
                  
                     (18)
                  
                        See puudutab Bulgaariat, Sloveeniat, Ungarit, Prantsusmaad ja Eestit, kus 20 %-lise vähendamisega saadakse tasumäär 0,07 eurosenti või sellest madalam tasumäär.
               
               
                  
                     (19)
                  
                        ELT L 321, 17.12.2018, lk 36.
               
               
                  
                     (20)
                  
                        Komisjoni 7. mai 2009. aasta soovitus 2009/396/EÜ Euroopa Liidus püsiliini- ja mobiilikõne lõpetamise tasu reguleerimise kohta (ELT L 124, 20.5.2009, lk 67).
               
            
      
    ---documentbreak--- 
      
         
         
            
               LISA 
            
            
               Loetelu kolmandatest riikidest vastavalt käesoleva määruse artikli 1 lõike 4 punktile b:
            
            
               1.